**ΕΝΩΣΗ**

 **ΔΙΚΑΣΤΩΝ & ΕΙΣΑΓΓΕΛΕΩΝ**

 ΠΡΩΤΟΔΙΚΕΙΟ ΑΘΗΝΩΝ

 (ΠΡΩΗΝ ΣΧΟΛΗ ΕΥΕΛΠΙΔΩΝ)

 ΚΤΙΡΙΟ 6 –ΓΡΑΦΕΙΟ 210

 ΤΗΛ: 213 215 6114

e- mail: endikeis@otenet.gr

 Αθήνα, 15-07-2025

 Αρ. πρωτ.: 333

**Συνάντηση ΕΔΕ με Συνήγορο του Παιδιού (Ανεξάρτητη Αρχή**

**«Συνήγορος του Πολίτη»)**

 Το προηγούμενο διάστημα έλαβε χώρα συνάντηση της Ένωσης Δικαστών και Εισαγγελέων με τον Συνήγορο του Παιδιού (Ανεξάρτητη Αρχή «Συνήγορος του Πολίτη»). Στη συνάντηση μετείχαν εκ μέρους της Ένωσής μας ο Α΄ Αντιπρόεδρος, Χαράλαμπος Σεβαστίδης, ο Γεν. Γραμματέας Παντελής Μποροδήμος καθώς και η Πρόεδρος Πρωτοδικών Ευφροσύνη Πάκου, που υπηρετεί στο Τμήμα Οικογενειακού Δικαίου, ενώ εκ μέρους της Ανεξάρτητης Αρχής, μετείχε η Βοηθός Συνήγορος του Πολίτη για τα Δικαιώματα του Παιδιού κ. Θεώνη Κουφονικολάκου, καθώς και η ειδική επιστήμονας του Συνηγόρου, κ. Μοσχοπούλου.

 Η συνάντηση είχε αντικείμενο την υποστήριξη του έργου δικαστών και εισαγγελέων σε υποθέσεις που άπτονται των δικαιωμάτων των ανηλίκων. Ειδικότερα συζητήθηκαν:

* Το ενδεχόμενο κοινής πρότασης για συγκρότηση οικογενειακών δικαστηρίων με παιδοκεντρική προσέγγιση και κατάλληλη πλαισίωση από απαραίτητες ειδικότητες.
* Η έλλειψη κατάλληλων και επαρκώς στελεχωμένων υπηρεσιών (κοινωνικών και ψυχικής υγείας) που υπονομεύει την αξιολόγηση του βέλτιστου συμφέροντος του παιδιού και την αξιοποίηση πρόσφορων μέτρων σύμφωνα με το άρθρο 1532 ΑΚ.
* Η ανάγκη συγκρότησης κοινωνικών υπηρεσιών στα κατά τόπους πρωτοδικεία για την υποβοήθηση του έργου των δικαστηρίων, σύμφωνα με τις προβλέψεις των άρθρων 49 επ. του ν.2447/96.
* Η ανάγκη αναβάθμισης και ενίσχυσης του θεσμού της δικαστικής διαμεσολάβησης για την επίσπευση της διαχείρισης υποθέσεων αλλά και την αποφυγή του τραυματισμού των παιδιών από μακροχρόνιες, περίπλοκες και συγκρουσιακές δικαστικές διαδικασίες.
* Τα προβλήματα στη διαδικασία δικανικής εξέτασης ανηλίκων θυμάτων βίας σύμφωνα με το άρθρο 227 ΚΠΔ, λαμβάνοντας υπόψη ότι τα δύο Αυτοτελή Γραφεία Προστασίας Ανηλίκων Θυμάτων "Σπίτια του Παιδιού" σε Αθήνα και Θεσσαλονίκη -που είναι τα μόνα που λειτουργούν στη χώρα- δεν επαρκούν για την κάλυψη των αναγκών, ενώ αντιμετωπίζουν δυσκολίες στη λειτουργία τους.
* Η ανάγκη διαμόρφωσης και υιοθέτησης κοινών πρωτοκόλλων ενεργειών, διαχείρισης και συντονισμού φορέων/υπηρεσιών και των εισαγγελικών και δικαστικών αρχών σε ζητήματα που άπτονται της προστασίας των δικαιωμάτων των παιδιών (επικοινωνία μεταξύ φορέων, διατύπωση εισήγησης προς τις εισαγγελικές αρχές κ.ά.) και της ακρόασης της γνώμης τους με άξονα σύγχρονες φιλικές προς τους ανηλίκους διαδικασίες.
* Η σημασία της υλοποίησης της πρόβλεψης ως προς το Εθνικό Σύστημα Καταγραφής και Παρακολούθησης Αναφορών περιστατικών κακοποίησης ανηλίκων, με βάση το άρ. 9 του ν. 4837/21.
* Η επίλυση προβλημάτων που προκύπτουν από την εφαρμογή του νέου οικογενειακού δικαίου και ιδίως του άρθρου 1519 ΑΚ.
* Τα προβλήματα που ανακύπτουν στην πράξη (καθυστερήσεις, υψηλό κόστος για τον πολίτη, ανομοιογενείς πρακτικές κ.ά.) λόγω της οργάνωσης του συστήματος πραγματογνωμοσυνών.

Τέλος, λαμβάνοντας υπόψη όλα τα παραπάνω, υπογραμμίστηκε η ανάγκη διοργάνωσης συναντήσεων ανταλλαγής προβληματισμών και τεχνογνωσίας αλλά και επιμορφωτικού χαρακτήρα και εξετάστηκε η προοπτική ενίσχυσης της συνεργασίας μεταξύ της Ένωσης και της Ανεξάρτητης Αρχής στην κατεύθυνση της δρομολόγησης παρεμβάσεων για την κατοχύρωση των Δικαιωμάτων του Παιδιού.

